###### HRVATSKO KATOLIČKO DRUŠTVO PROSVJETNIH DJELATNIKA

**HKDPD LISTIĆ, kao obično, malo**



God. XVIII. Br. 6/186, LIPANJ 2014.

KATOLICI I POLITIČKA KOREKTNOST

Čitam o današnjem svecu (12.06) , svetom Ivanu od svetoga Fakunda, Španjolcu iz 15. st. kako je često doživljavao poniženja i poruge jer je neprestano govorio protiv nedjela i nemorala. I kao što je sveti Ivan Krstitelj zbog opominjanja za grijeh platio glavom od Herodijade, tako je i on otrovan zbog istog razloga od neke žene. Dogodilo mu se ono što i svim apostolima, ono na što je Isus svoje učenike upozorio : da će biti progonjeni kao njihov Učitelj. Tako je i danas. Laž se bori protiv Istine svim sredstvima nastojeći je ubiti. I ne uspijeva. Svaka borba protiv Istine osuđena je na propast. No, svaka borba za Istinu uzima svoje žrtve. Ali su te žrtve pobjednici. Važno je prisjetiti se toga danas kad je vidljivo da se na globalnoj razini vodi opći rat protiv Istine. Glavno sredstvo kojim se služe vojnici laži zove se politička korektnost. Pod njezinom koprenom mijenja se značenje riječi, a time i sama stvarnost, nemoral se proglašava moralom, zlo dobrim, bolest zdravljem, nastranost napretkom, ludost prosvijećenošću. Crno se proglašava bijelim i obrnuto. Upregnute su cijele čete političkih podobnika, marketinških stručnjaka, lažnih znanstvenika, raznoraznih aktivista, medijskih djelatnika, ali uključeni su i svi oni koji šute na laž i zlo kad su dužni svjedočiti, govoriti, upozoriti, opomenuti, misleći da ih se ne tiče, da im je najvažnije sačuvati svoju poziciju, svoj vlastiti mali svijet, da mogu biti neutralni. Ne mogu! To zgodno poručuje priča o čovjeku koji je svaki dan dolazio na trg i vikao protiv nemoralnog ponašanja svojih sugrađana. Kad mu je jednom prišao netko govoreći da mu je posao uzaludan jer ga nitko ne sluša pa je bolje da odustane, rekao je: ”Ako odustanem, postat ću i ja kao svi ostali.” Politička korektnost ne obvezuje katolike, nas obvezuje Istina. (M. G.)

**BOŽJA RIJEČ – RIJEČ ŽIVOTA**



 *Hrama u gradu ne vidjeh. Ta Gospod, Bog, Svevladar, hram je njegov - i Jaganjac! I gradu ne treba ni sunca ni mjeseca da mu svijetle. Ta Slava ga Božja obasjala i svjetiljka mu Jaganjac! Narodi će hoditi u svjetlosti njegovoj, a kraljevi zemaljski u nj donositi slavu svoju. Vrata mu se ne zatvaraju obdan, a noći ondje i nema. U nj će se donijeti slava i čast naroda. U nj neće unići ništa nečisto i nijedan tko čini gadost i laž, nego samo oni koji su zapisani u Jaganjčevoj knjizi života.*

(Otkr 21, 22-27)

JOŠ O POLITIČKOJ KOREKTNOSTI

Zanimljivo razmišljanje o političkoj korektnosti iznio je u intervjuu za Front Page Magazine doktor [Theodore Dalrymple](http://en.wikipedia.org/wiki/Theodore_Dalrymple), engleski pisac i umirovljeni psihijatar koji je svoj radni vijek proveo u zatvorima i bolnicama .

Pitanje je bilo sljedeće: Napisali ste kako politička korektnost uzrokuje zlo zato što se radi o nasilju nad dušama ljudi koje tjera da kažu ono što ne misle (ali to ne smiju ispitivati). Možete li malo tome ispričati?

***Dalrymple:*** Politička korektnost je (prikrivena) komunistička propaganda. U svojem proučavanju komunističkih društava, došao sam do zaključka kako smisao komunističke propagande nije nagovoriti ili uvjeriti, niti informirati, cilj je poniziti; samim time, što manje odgovara stvarnosti to bolje. Kada su ljudi prisiljeni šutjeti dok im govore najočitije laži, ili čak gore, kada su prisiljeni ponavljati te laži, gube svoj osjećaj za čestitost. Pristati na očite laži znači surađivati sa zlom, i na jedan maleni način postati zao, prestajete se odupirati bilo čemu. Društvom oslabljenih lažaca je lagano kontrolirali. Mislim da ako istražite političku korektnost da ćete shvatiti da ima isti učinak i da joj je to cilj.

Iz teksta: : [**Naša kultura, što je preostalo**: **Intervju sa T.D.** - Katolik s dna kace](http://www.google.hr/url?url=http://katoliksdnakace.blogspot.com/2012/05/nasa-kultura-sto-je-preostalo-intervju.html&rct=j&frm=1&q=&esrc=s&sa=U&ei=PdSaU8HwOKmw7AapiIHABQ&ved=0CBEQFjAA&usg=AFQjCNHxhzh07JVmtSbAJGK7foA3vLGgfQ), katoliksdnakace.blogspot.com/...

# Ono što je Orwell opisao u svom romanu *1984*., to filozof Peter Kreeft ovako izriče: *Kontroliraj jezik pa ćeš kontrolirati misli; kontroliraj misli pa ćeš kontrolirati ponašanje; kontroliraj ponašanje pa kontroliraš svijet.*

**PRONAĐI SVOJ LIJEK**

 Čovjek koji hoće živjeti kako se Bogu sviđa, neka se potrudi ispuniti troje. Prvo: treba odano stajati uz svoga bližnjega u svim njegovim potrebama i strahovima i njegove nedostatke i promašaje, koliko god može, umanjivati i opravdavati. Tko tako čini, tomu će i Krist u svemu, što taj čovjek treba, vjerno pomagati, njegove propuste podmiriti i njega kod Boga Oca opravdati. Drugo: treba u svim svojim nevoljama jedino u Kristu tražiti utočište i nijednom čovjeku ne žaliti se na svoje muke; treba samo pred Kristom podastrti potrebe svoga srca jer jedino Krist neće čovjeka u svom njegovu jadu nikad ostaviti. Treće: treba s Kristom hodati u istini. Tad će ga Krist na njegovu svršetku obuhvatiti kao majka svoje ljubljeno dijete, zagrljajem punim ljubavi, u kojem će vječno počinuti.

 **Mechthilde von Hackeborn**

**POZIV NA TRIBINU**

**TEMA: HRVATSKI MEDIJI, JUČER, DANAS, SUTRA**

**PREDAVAČ: TIHOMIR DUJMOVIĆ, dipl. pravnik**

**ČETVRTAK, 19. lipnja 2014.** u **20,00** sati u Zagrebu, Palmotićeva 31 (dvorišna zgrada), u okviru redovite mjesečne tribine Društva.

Nagrađeni učenički rad **2014. na Međunarodnom natječaju „Bl. Ivan Merz“:**

**U SVAKOJ JE LJUDSKOJ DUŠI TEŽNJA ZA NEČIM VELIKIM**

Kad bi mi netko rekao da u jednoj riječi probam sažeti što je to ljudski život, vjerojatno bih rekla – traganje. Svatko od nas je tražitelj odgovora, puta koji vodi do određenog cilja i vlastitog mjesta na ovome planetu. Upravo zato postavljamo si određene zadatke koje smatramo bitnima, čak presudnima za naš život, a po njihovu ispunjenju ipak često osjećamo neku nepotpunost, prazninu, kao da smo promašili. Čovjek individualno bira ciljeve koji mu formiraju život. No, što kad shvatimo da smo zapravo promašili s postavljenim ciljevima i da su oni bili svojevrsna obmana naših očekivanja? Kao rezultat spoznaje, razočaranje je neizbježno, ali i potrebno.

Težnja za velikim stvarima čovjeku je urođena, ali ovaj svijet ne definira je i ne prepoznaje zbog zaslijepljenosti duhom materijalizma, te nam po njemu postavlja vlastite kriterije i postignuća koji su, kao i sve sastavljeno od materije, osuđeni na propast. Koji su to kriteriji koje ti danas nastojiš ispuniti? Koji su to ciljevi kojima podlažeš svoj život? Pitajmo se jesu li zaista naše težnje one koje nas vode do kompletnog zadovoljstva bez popratne praznine i straha. Što je to čemu ja posvećujem svoje godine, stvaranje i radi čega podnosim žrtve? Tko mi zapravo može na to dati odgovor? Blaženi Ivan Merz još 1921. u pismu svome ocu poručuje: „Postoji jedan Bog, koji neprestano djeluje na ljudske duše…“ Da, postoji jedan Bog i On je sveprisutan. Bez obzira na to tko si, kakvih si životnih opredjeljenja i koja stajališta zastupaš, Bog je u tebi i neprestano djeluje. Samo On je taj koji daje prave odgovore i zbog kojeg svako naše traganje i naša lutanja dobivaju smisao.

Bog je u tebi i čeka da ga prepoznaš. Ušao je u sve tvoje praznine, slabosti i nesavršenstva kako bi ih ispunio onim savršenim. Bog želi da se kroz tebe proslavi i zato uzima sve ono s čim se ti boriš i što odbacuješ kako bi te izveo na stazu života. Zove te da usmjeriš svoje težnje prema Nebu. Želi ti dati prave vrijednosti i bitke vrijedne borbe. Tvoja te vjera poziva da tvoj život bude život djeteta Božjeg. To je tvoj primarni zadatak. Biti djetetom Božjim nije lako; to traži odricanja, žrtve, a povrh svega križ koji daje smisao životu. Prihvatiti križ znači reći DA i krenuti putem Golgote. To su kriteriji Krista koji nam svojim životom daje primjer i postavlja ideale kojima trebamo stremiti. Križ je težak, čovjek slab, a Bog velik! Prihvati ga i još danas počni živjeti svoj poziv. Ne boj se rana, straha i žrtvi, ta Bog je s tobom i On nadilazi sve što ti donosi nemir. Prihvati poziv života i imat ćeš život u izobilju. Bog ti to obećava, čeka te raširenih ruku i sprema veliko slavlje jer ti si njegovo dijete. (Iva Jurčević, učenica 2. razreda XI. gimnazije)

**H**RVATSKO **K**ATOLIČKO **D**RUŠTVO **P**ROSVJETNIH **D**JELATNIKA Gundulićeva 12/III, 10000 Zagreb; internetska adresa: zrno.fsb.hr/hkdpd; IBAN HR5923600001101523936 **,** kod uplate poziv na broj : 01 JMBG; **Skupina za Zrno**: Matija Grgat, Ana Cindarić i Stjepan Dilber, DI. Telefon uredništva: 098/1614 233. Prilozi se šalju na e-adresu**:** **matija@net.hr**